Compareixença de l'Alcalde amb motiu de l'inici del curs escolar 2020/2021
04 de setembre de 2020

L'alcalde de l'Eliana, Salva Torrent, ha comparegut hui davant la imminent arrancada del nou curs escolar 2020/2021 dilluns que ve, 7 de setembre. Una ‘volta al col·le’ atípica i marcada per les circumstàncies derivades de la pandèmia de Covid-19, que ha requerit d'una sèrie de mesures extraordinàries adoptades per l'Ajuntament de l'Eliana per tal de garantir la salut i seguretat de professors, personal no docent, alumnes i famílies.

Durant els mesos de juliol i agost els serveis municipals han estat adequant els espais dels centres de la localitat a la nova normativa de seguretat, distància social i ràtios i fent les habituals tasques de manteniment. A més, tots els carrers de l'entorn dels col·legis públics, privats, concertats i escoles infantils es desinfectaran abans del dilluns, estenent-se al llarg de la setmana vinent als més de 150 quilòmetres de vies públiques.

Per a completar les tasques d'higiene, el consistori ha contractat un servei de neteja per als col·legis públics que s'encarregarà de la desinfecció dels banys tres vegades per jornada escolar i dels patis diàriament.

A les mesures adoptades pel consistori se sumen les anunciades per la Generalitat Valenciana, que realitzarà una contractació extraordinària de 16 professors per a l'Eliana i invertirà més de 66.000 euros en despeses de funcionament dels col·legis i altres  23.000 per a activitats extraescolars. Aquesta última xifra, no obstant això, podria variar ja que l'Ajuntament ha sol·licitat 77.000 euros més per a destinar a aquesta mena d'activitats. En matèria sanitària, els centres disposaran d'un protocol a seguir en cas que algun alumne o alumna presente algun símptoma.

Per tant, ha recalcat el primer edil, “estem preparats per a començar el curs, ara només falta que tots extremem les precaucions perquè el virus segueix molt present”. De fet, en aquests moments l'Eliana comptabilitza 15 casos positius segons les dades de la Conselleria de Sanitat. “Amb responsabilitat i generositat tirarem avant”, ha conclòs Torrent.